የፍትሃብሄር ህግና በአስተዳደር ተቋማት የህግ ማስከበር ስርዓቱን ማስተካከል ሌላው ተግባር ነው፡፡ ለምሳሌ ፍትሃብሄር የሚባለው የግለሰቦች ሙግት፣ ውል፣ ንብረት ሊሆን ይችላል። የሚሟገቱት ግለሰቦች ናቸው፡፡ የሚሟገቱትም ፍርድ ቤት ሄደው ነው፡፡ እዚህ ላይ የመንግስት ሚና ውስን ነው፡፡ የመንግስት ሚና በዋናነት የመረጃ እና የመዝገብ ስርዓትን ማደራጀት ነው፡፡ ለምሳሌ የንብረት፣ የተሽከርካሪ ባለቤትነት፣ የመሬት ባለይዞታ ፣ የውልና ሰነዶች ምዝገባ ስርዓቶች ማጠናከር ነው፡፡ ስርአቶቹ ትስስራቸው የጠበቀ፣ ዋስትናቸው የተረጋገጠ እና ተደራሽ መሆን ይገባቸዋል፡፡ ንብረት መመዝገቡ ብቻ ሳይሆን አንድ ዜጋ ውል መፈጸም ቢፈልግ እና መረጃ ቢያስፈልገው የመረጃ ስርዓቱ ተደራሽ መሆን ይኖርበታል፡፡ በዚህ ዙሪያ ችግሮችን የማስተካከል ስራ ነው የሚሰራው፡፡
